SK Úradný vestník Európskej únie C 16/23

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

(2008/C 16/06)

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

ZHRNUTIE

NARIADENIE RADY (ES) č. 510/2006

„CEBREIRO“

ES č.: ES/PDO/005/0443/15.12.2004

CHOP ( X ) CHZO ( )

Tento prehľad obsahuje hlavné body špecifikácie výrobku na informačné účely.

1. Príslušný orgán v členskom štáte:

Názov: Subdirección General de Calidad y Promoción Agroalimentaria. Dirección General de Industrias Agroalimentarias y Alimentación. Secretaría General de Agricultura y Alimentación del Ministerio de Agricultura, Pesca y Alimentación. España Adresa: Paseo Infanta Isabel, 1, E-28071 Madrid Telefón: (34) 91 347 53 94 Fax: (34) 91 347 54 10 E-mail: sgcaproagro@mapya.es

2. Skupina:

Názov: Quesería Castelo de Brañas SL Adresa: Acceso al Mercado Ganadero s/n. Pedrafita do Cebreiro (Lugo) Telefón: (34) 982 367 163 Fax: (34) 982 367 163 E-mail: — Názov: Da Ma del Carmen Arrojo Valcárcel (Quesería XAN BUSTO) Adresa: Nullán. As Nogais (Lugo) Telefón: (34) 982 161 020 Fax: (34) 982 161 020 E-mail: — Zloženie: Výrobcovia/spracovatelia ( X ) Ostatní ( )

3. Druh výrobku:

Trieda 1.3: Syry

4. Špecifikácia:

(prehľad požiadaviek podľa článku 4 ods. 2 nariadenia (ES) č. 510/2006).

4.1. Názov: „Cebreiro“

4.2. Opis: Syr vyrobený z pasterizovaného kravského mlieka, ktorý prostredníctvom výrobného procesu obsahujúceho fázy koagulácie, zrážania mlieka, odtečenia, zhutnenia a solenia, tvarovania, lisovania, vyzrievania a v prípade potreby sušenia nadobúda tieto vlastnosti:

Fyzické vlastnosti

— Tvar: balónový alebo „kuchárskej čapice“, zložený z nasledujúcich častí: valcovitá základňa rôzneho priemeru s maximálnou výškou 12 cm a klobúkom, ktorý má o 1 až 2 centimetre väčší priemer v porovnaní so základňou a s maximálnou výškou 3 cm.

— Hmotnosť: od 0,3 do 2 kg.

Organoleptické vlastnosti:

— Čerstvý syr nemá odlišnú kôru, cesto je biele a granulované, mäkké, na dotyk ílovité, krémové, v ústach sa rozplýva. Jeho chuť a vôňa pripomínajú mierne kyslé mlieko, z ktorého je vyrobený.

— Sušený syr má mierne odlišnú kôru od samotného cesta syra, žltej farby a môže dosiahnuť až intenzívnu žltú farbu, niekedy je tvrdej a vždy pevnejšej ako maslovej konzistencie. Jeho chuť je čiastočne kovová, pikantná a mliečna, s charakteristickou vôňou.

Analytické vlastnosti:

— Vlhkosť: variabilná podľa stupňa vyzretia, ale nižšia ako 50 %

— Tuk: minimálne 45 % a maximálne 60 % vzhľadom na sušinu

— Bielkoviny: obsah vyšší ako 30 %.

4.3. Zemepisná oblasť: Oblasť výroby mlieka a spracovania syra označeného Chráneným označením pôvodu „Cebreiro“ je tvorená zemepisnou oblasťou, ktorá obsahuje hranice nasledujúcich obcí, z ktorých sa všetky nachádzajú v provincii Lugo: Baleira, Baralla, Becerreá, Castroverde, Cervantes, Folgoso do Courel, A Fonsagrada, Láncara, Navia de Suarna, As Nogais, Pedrafita do Cebreiro, Samos a Triacastela.

4.4. Dôkaz o pôvode: Na výrobu syra označeného Chráneným označením pôvodu „Cebreiro“ je možné použiť len mlieko vyrobené v poľnohospodárskych podnikoch zapísaných v príslušnom registri.

Takisto je možné označovať Chráneným označením pôvodu „Cebreiro“ syry vyrobené a prípadne sušené v syrárňach a sušiarňach zapísaných v registroch kontrolného orgánu.

Za účelom zaistiť súlad s ustanoveniami špecifikácií a príručky kvality počíta kontrolný orgán s kontrolnými registrami chovateľských podnikov, syrární a sušiarní. Všetky osoby, fyzické alebo právnické, ktoré sú držiteľmi majetku, zariadení a výrobkov zaregistrovaných v uvedených registroch, budú podliehať tejto kontrole, ktorej cieľom je kontrolovať, či výrobky označené Chráneným označením pôvodu „Cebreiro“ spĺňajú požiadavky uvedené v špecifikáciách.

Kontroly budú založené na inšpekciách chovateľských podnikov a zariadení, revíziách dokumentácie a analýzach surovín a syrov.

V prípade zistenia, že surovina alebo spracované syry nie sú v súlade s požiadavkami špecifikácií nie je možné ich predávať pod ochranou Chráneného označenia pôvodu „Cebreiro“.

Syry chránené týmto Chráneným označením pôvodu budú označené očíslovanou kontraetiketou, ktorú bude kontrolovať, dodávať a odosielať kontrolný orgán v súlade s pravidlami uvedenými v príručke kvality.

4.5. Spôsob výroby: Používa sa prírodné a plnotučné mliečno, získané z dojenia kráv rás rubia gallega, pardo alpina, frisona alebo z ich krížení. Neobsahuje mledzivo a konzervačné prísady a musí vo všeobecnosti spĺňať požiadavky stanovené platnou legislatívou. Okrem toho mlieko nebude možné spracovať žiadnym postupom štandardizácie a bude musieť byť vhodne uskladnené, aby sa predišlo rozvoju mikroorganizmov tak, aby teplota skladovania nepresiahla 4 °C. Pred začiatkom procesu spracovania sa mlieko pasterizuje udržaním pri teplote 62 °C počas 30 minút ak sa pasterizácia vykonáva v kadiach alebo pri teplote 72 °C počas 20 sekúnd, ak sa vykonáva v pasterizátoroch.

Výroba syra zahŕňa tieto postupy:

Koagulácia: Pomocou živočíšneho syridla alebo iných povolených koagulačných enzýmov uvedených v príručke kvality sa vytvorí kvas pri teplote medzi 26 a 30 °C. Použite sa také množstvo syridla, aby nebol čas zrážania kratší ako 60 minút.

Zrážanie mlieka: Zrážanie mlieka musí byť dostatočné na získanie blokov s priemerom medzi 10 a 20 mm.

Odtekanie: Po prvom odtečení v samotných kadiach sa zrazené mlieko umiestni do látkových vriec, v ktorých sa vykonáva druhé odtekanie. Tieto vrecia zostávajú zavesené päť až desať hodín.

Hutnenie a solenie: Pod odtečení sa zrazené mlieko sa zhutňuje miešaním, kým sa nevytvorí jednotné a na dotyk ílovité cesto a zároveň sa solí chloridom sodným.

Tvarovanie a lisovanie: Cesto sa vloží do foriem, ktoré sa vystavujú konečnému tlaku počas rôzneho časového obdobia v závislosti od vytvoreného tlaku a veľkosti kusov. Potom sa syr vyberie z foriem a umiestni sa do chladničiek s teplotou medzi 2 a 6 °C počas minimálneho času vyzrievania jednej hodiny. Po uplynutí tohto času syry, ktoré sa predávajú ako čerstvé môžu byť uvedené na trh.

Sušenie (voliteľné): Proces sušenia sa vykonáva v miestnostiach s relatívnou vlhkosťou medzi 70 a 80 % a teplotou medzi 10 a 15 °C. Minimálna doba sušenia je štyridsať až päťdesiat dní. Sušené syry majú uvedenú túto charakteristiku na svojich etiketách.

Na účely zachovania kvality výrobku a jeho vysledovateľnosti musia byť chránené syry vo všeobecnosti predávané celé alebo v baleniach schválených kontrolným orgánom.

Avšak kontrolný orgán môže povoliť predaj porcií a tiež krájanie v predajmi, ak existuje na tento účel príslušný kontrolný systém, ktorý zaručuje miesto odoslania výrobku, jeho pôvod a kvality ako aj jeho vynikajúcu konzerváciu a správnu prezentáciu spotrebiteľovi, čím sa predíde akejkoľvek možnosti zámeny.

4.6. Spojenie:

Historické

Pôvod tohto syra sa pripisuje prvým mníchom, ktorí sa usídlili v meste Cebreiro – bode vstupu do Galície z Francúzskej cesty (Camino francés), hlavnej pútnickej cesty do Santiaga – s cieľom venovať sa nemocnici, ktorú postavili koncom IX. storočia za účelom uspokojenia potrieb pútnikov. Počas storočí pútnici ochutnávali syr v horách Cebreiro a rozšírili ho po celom Španielsku a Európe.

Dokumentácia zachovaná v Národnom historickom archíve a vo Všeobecnom archíve v Simancas obsahujú zaujímavé informácie týkajúce sa každoročného odosielania syra vyrobeného v obci Cebreiro na spotrebu na portugalský Kráľovský dvor počas panovania Karla III. Syr vyrábali doma dedinčania tohto regiónu (najmä ženy) od novembra. Zásielky sa vždy skladali z dvoch tuctov syrov. Táto činnosť sa vždy vykonáva v druhej polovici roka, využívajúc lepšie konzervačné vlastnosti chladnejšieho ročného obdobia s cieľom dodať syr v prvej polovici januára na hostinu portugalskej kráľovnej.

Okrem toho rôzne dokumenty z XVIII. a XIX. storočia tiež potvrdzujú všeobecnú povesť syra z obce Cebreiro vo svojej dobe.

Pokiaľ ide o aktuálnejšie diela, v knihe „Všeobecný zemepis galícijského kráľovstva“ (1936) je možné nájsť informácie týkajúce sa syru z Cebreira, jeho vlastnostiach a spôsobe výroby.

Neskôr a v šesťdesiatych rokoch minulého storočia Carlos Compairé Fernández, odborník na španielske syry vo všeobecnosti a na obzvlášť na galícijské, uverejnil rôzne práce, ktoré tvoria celkovú štúdiu o týchto syroch, vrátane chemických a bakteriologických analýz. Dá sa povedať, že ide o prvé vedecké štúdie týkajúce sa týchto syrov.

V „Španielskom inventári tradičných výrobkov (Inventario Español de Productos Tradicionales)“, ktorý zverejnilo Ministerstvo poľnohospodárstva, rybolovu a výživy v roku 1996 sú uvedené v kapitole venovanej syrom podrobné informácie o syre „Cebreiro“, s údajmi o jeho vlastnostiach, jeho spôsobe výroby, jeho histórii a ekonomickom význame.

Prírodné

Oblasť chránená CHOP „Cebreiro“ má horské oceánske podnebie. Je charakteristická silným ústupom morského vplyvu a výrazným zosilnením kontinentálnych vlastností. Toto predstavuje významné obmedzenie poľnohospodárskych činností. Veľká časť územia, nad 1 000 metrov nadmorskej výšky, má teplotné vlastnosti, ktoré je možné charakterizovať ako „veľmi studené“, do ktorých patria všeobecné vlastnosti pre Galíciu, s obdobím bez mrazov kratším ako 5 mesiacov.

Ako dôsledok nepriaznivých podmienok životného prostredia je chovateľská činnosť najdôležitejším prvkom hospodárstva tejto oblasti v dôsledku klimatických, pôdnych a horopisných podmienok, pre ktorú sú nemej nepriaznivé ako pre poľnohospodárstvo vďaka prítomnosti vhodných prírodných lúk a pastvín, možnosti využívania horských pastvín a vďaka schopnosti dobytka prispôsobiť sa ťažkým klimatickým podmienkam.

Vplyv zemepisného prostredia na špecifické vlastnosti výrobku:

Zemepisná oblasť výroby syra „Cebreiro“ je charakteristická tak prítomnosťou rôznych údolí zapadnutých medzi horami ako aj množstvom lúk a pastvín, ktoré sú hlavným prvkom tejto krajiny.

Toto zvláštne zemepisné prostredie vplýva na rozdielne vlastnosti syra „Cebreiro“ prostredníctvom rôznych faktorov:

— Na prvom mieste, ako už bolo uvedené, zemepisné prostredie poskytuje dobré podmienky pre početné pastviny najlepšej kvality.

— Okrem toho je výroba mlieka založená na malých rodinných farmách, v ktorých sa stádo riadi tradičnými spôsobmi, v ktorom sú vo významnej miere prítomné tradičné miestne plemená a ktorých chov je založený najmä na krmivách vyrobených v samotných farmách, realizovaný v závislosti od klimatických podmienok spásaním.

— Krmivové koncentráty nakupované mimo fariem sa používajú len v malých množstvách ako doplnok na pokrytie energetických potrieb dobytka. Tento tradičný model, v ktorom je nakupovanie vstupov mimo samotnej farby obmedzené na minimum uľahčuje hospodársku životaschopnosť týchto malých rodinných fariem.

— Vlastnosti týchto chovateľských podnikov sú predpokladom na výrobu mlieka s optimálnymi kvalitatívnymi podmienkami na výrobu syrov. Je vedecky dokázané, že tieto prirodzenejšie systémy výroby a chovu dobytka umožňujú výrobu mlieka s lepšími výživnými vlastnosťami, vďaka lepšej akumulácii CLA (koagulovanej kyseliny linolovej) a tučných kyselín omega-3 vo svojom lipidovom profile a keďže zvieratá požierajú viac pastvy, zvyšuje to obsah týchto dietetických vhodných tukov, čo ovplyvňuje vlastnosti vyrobených syrov.

— Výrobcovia si v tejto oblasti cenia dlhodobú tradíciu výroby tohto druhu syra s absolútne výnimočnými vlastnosťami – zdôrazňujúc jeho zvláštnu tradičnú formu „kuchárskej čapice“, vďaka ktorej je okamžite identifikovateľný, ktorý dosiahol zaslúženú prestíž a uznanie medzi spotrebiteľmi.

4.7. Kontrolný orgán:

Názov: Dirección General de Producción, Industrias y Calidad Agroalimentaria Adresa: San Caetano, Santiago de Compostela Telefón: (34) 981 54 47 77 Fax: (34) 981 54 00 18 E-mail: dxpica.mrural@xunta.es

4.8. Označenie: Syr predávaný pod ochranou Chráneného označenia pôvodu Cebreiro musí po osvedčení kvality podľa podmienok špecifikácií a nariadení obsahovať pečať, označenie alebo kontraetiketu označenú alfanumerickým kódom s príslušným očíslovaním, ktorú schvaľuje a vydáva kontrolný orgán, a oficiálne logo Chráneného označenia pôvodu.

Rovnako na obchodnej etikete ako aj na kontraetikete musí byť povinne uvedený nápis „Chránené označenie pôvodu Cebreiro“. Okrem toho v prípade sušeného syra „Cebreiro“ sa tento výraz uvedie viditeľným spôsobom na etikete.

(1) Ú. v. EÚ L 93, 31.3.2006, s. 12.